ธปท.เผยเศรษฐกิจส.ค.ยังอ่อนแอแต่เริ่มมีสัญญาณดี
ธนาคารแห่งประเทศไทยเผยภาวะเศรษฐกิจเดือนส.ค.ยังอ่อนแอ แต่เริ่มเห็นสัญญาณดีในบางจุด
30 ก.ย. 2558

ธนาคารแห่งประเทศไทยเผยภาวะเศรษฐกิจเดือนส.ค.ยังอ่อนแอ แต่เริ่มเห็นสัญญาณดีในบางจุด
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือนส.ค.กิจกรรมทางเศรษฐกิจโดยรวมยังอ่อนแอ แต่เริ่มเห็นสัญญาณบวกเป็นจุดๆ อย่างไรก็ดี การส่งออกสินค้ายังเป็นยังหดตัวมากขึ้นเป็นตัวฉุดเศรษฐกิจ หลักๆจากปิโตรเลียมที่ต่ำตามราคาน้ำมัน สินค้าเกษตร และฮาร์ดดิสก์ไดร์ฟ ที่ผู้บริโภคในตลาดโลกมีความนิยมที่เปลี่ยนไป ทำให้ส่งออกที่หักทองคำติดลบถึง 9.5% จากเดือนก่อนหน้าติดลบที่ 3.3% เพราะความต้องการจากจีนและอาเซียนชะลอตัว
ขณะที่ ภาคการท่องเที่ยวที่ขยายตัวต่ำจากเหตุระเบิด ซึ่งทำให้นักท่องเที่ยวจากจีนและมาเลเซียลดลงนั้น เริ่มเห็นสัญญาณการกลับเข้าสู่ภาวะปกติในช่วง 2-3 เดือนนี้ ซึ่งน่าจะเป็นภาคที่ยังสนับสนุนเศรษฐกิจได้ จากจำนวนนักท่องเที่ยวที่ขยายตัวจากระยะเดียวกันปีก่อน 24.7%
ด้านการบริโภคภาคเอกชนปรับดีขึ้นเล็กน้อยขยายตัว 0.3%เทียบกับเดือนก่อนหน้าที่ติดลบ 0.5% แต่โดยรวมยังสะท้อนความระมัดระวังในการใช้จ่ายของครัวเรือน สอดคล้องกับรายได้ครัวเรือนที่ลดลง โดยเฉพาะรายได้นอกภาคเกษตรที่ลดลงจากชั่วโมงทำงานที่ลดลง และความเชื่อมั่นผู้บริโภคที่เปราะบาง
“ส่วนการลงทุนภาคเอกชนปรับดีขึ้นเล็กน้อยขยายตัว 0.6% จากเดือนก่อนหน้า 0.3% ตามการนำเข้าสินค้าทุน ยอดขายรถกระบะรุ่นใหม่ และการผลิตเบียร์ที่มีการเปิดตัวสินค้าใหม่ ทำให้การผลิตภาคอุตสาหกรรมปรับเพิ่มขึ้น แต่คาดว่าเป็นผลจากปัจจัยชั่วคราว ยังต้องติดตามดู อย่างไรก็ดีการใช้จ่ายภาครัฐยังเป็นแรงหนุนกับเศรษฐกิจได้ต่อเนื่อง แม้แรงส่งจะลดลงบ้างจากที่เร่งไปก่อนหน้านี้”นางรุ่ง กล่าว
ทั้งนี้ เสถียรภาพเศรษฐกิจโดยรวมของไทยยังอยู่ในเกณฑ์ดี โดยอัตราเงินเฟ้อทั่วไปติดลบมากขึ้น เดือนส.ค.ติดลบ 1.19% จากเดือนก่อนติดลบ 1.05% จากราคาน้ำมันในตลาดโลกที่ปรับลดลง ส่วนเงินเฟ้อพื้นฐานยังเป็นบวกอยู่ที่ 0.89% จากเดือนก่อนหน้า 0.94% ส่วนอัตราการว่างงานยังทรงตัวที่ 0.9% โดยแรงงานบางส่วนย้ายกลับเข้าสู่ภาคเกษตรหลังปริมาณน้ำฝนเอื้อต่อการเพาะปลูกมากขึ้น และดุลบัญชีเดินสะพัดเกินดุลต่อเนื่อง 2,600 ล้านเหรียญสหรัฐ ต่อเนื่องจากเดือนก่อนที่เกินดุล 2,200 ล้านเหรียญสหรัฐ จากการนำเข้าที่ต่ำ